《次韵刍父大篇》
宋代·苏泂

我生两脚半八区，归来狭视东南隅。
东南禹迹今绿芜，百岁几见人欧苏。
闻石蕴玉川含珠，山乃秀润源不枯。
胸蟠万卷味道腴，落纸所至云锦铺。
尔来大似天眷吾，贶以佳友令相娱。
邢子韵胜开冰壶，湘湖与我初索途。
谓此巨浸其是欤，今夕不饮可得乎。
吾侪固不如林逋，吟诗写壁无处无。
杂莼便食不用厨，湘湖岂即输西湖。
贳钱沽酒劳老夫，酒酣肆笔衫袖乌。
不觉月堕三更馀，荷香染袂露湿肤，
开堂复驾红尘车。君勿笑人生意气倾堪舆，
所得未必如所图。

作者简介：苏泂（一一七○～？）（与赵师秀同龄，生年参《文学遗产》一九八三年四期《赵师秀生年小考》），字召叟，山阴（今浙江绍兴）人。颂四世孙。生平事迹史籍失载，从本集诗篇可知，早年随祖师德宦游成都，曾任过短期朝官，在荆湖、金陵等地作幕宾，身经宁宗开禧初的北征。曾从陆游学诗，与当时著名诗人辛弃疾、刘过、王楠、赵师秀、姜夔等多有唱和。卒年七十馀。有《泠然斋集》十二卷、《泠然斋诗馀》一卷（《直斋书录解题》卷二○、二一），已佚。清四库馆臣据《永乐大典》辑为《泠然斋诗集》八卷。